ओमान में प्रदर्शनकारियों ने सड़कें जाम कीं  
ओमान में रविवार को हुई हिंसा के बाद सोमवार को नौकरियों और सुधार की मांग कर रहे प्रदर्शनकारियों ने सड़कें अवरुद्ध कर दीं।
ओमान में रविवार को हुई हिंसा के बाद सोमवार को नौकरियों और सुधार की मांग कर रहे प्रदर्शनकारियों ने सड़कें अवरुद्ध कर दीं। प्रदर्शनकारियों ने सोहार इलाके में सड़कों पर यातायात रोक दिया। सोहार ओमान की राजधानी मस्कट से 200 किलोमीटर पश्चिमोत्तर में है।  सरकार की ओर से बेरोजगारों के लिए नई सुविधाओं और निर्वाचित सलाहकार परिषद की शक्तियां बढ़ाने की घोषणा के बावजूद प्रदर्शनकारियों का रोष कम नहीं हुआ। रविवार को हुई हिंसा के बाद आज सुरक्षा बल सड़कों पर नहीं दिखे।  एक सुरक्षा अधिकारी ने बताया कि प्रदर्शनकारियों ने एक थाने पर हमला कर दिया। इसके जवाब में पुलिस ने आंसू गैस के गोले छोड़े और रबड़ की गोलियां चलाईं। इस दौरान लगभग पांच लोग घायल हो गए। अब्दुल्ला अल-मकबाली नामक एक प्रदर्शनकारी ने कहा, मैंने खुद देखा कि सुरक्षा बलों की गोलीबारी में रविवार को पांच लोग मारे गए।